text: Nyt tilbud om digital rådgivning til børn og unge
  20 april 2017 kl. 05.32
  Vejle Kommune er gået i luften med online chatrådgivning. Her kan børn og unge mellem 9 og 23 år fuldstændigt anonymt chatte og stille spørgsmål.
  Nu kan unge chatte med SSP-teamet ( SSP står for Skole, Social og Politi) og socialfaglige rådgivere fra Vejle Kommune. Med den digitale rådgivning vil SSP forsøge at komme i kontakt med de unge, som man normalt ikke møder i mere traditionelle opsøgende indsatser. Det kan være unge, som blot har brug for en rådgivende snak i anonyme omgivelser, eller unge, der har behov for andre tilbud, som SSP så kan henvise dem til.
  Chatrådgivningen har fremover åbent hver onsdag fra kl. 17.00-19.00.
  Chatten er opstået i et samarbejde med Center for Digital Pædagogik i Århus, hvor én af landets ældste digitale rådgivninger, Cyberhus, holder til.
  Cyberhus havde i 2016 besøg af 613.000 unge fra hele landet. Heraf kom 1.871 af besøgene fra Vejle, Give, Jelling og Børkop.
  